Фэеплъым и илъэсым къриубыдэу
Дызэрыщыгъуазэщи, 2020 гъэр Урысей Федерацэм щагъэуващ Фэеплъым и илъэсу. УФ-м и Правительствэм къищта апхуэдэ унафэм и тегъэщIапIэ нэхъыщхьэу щытар 1941 — 1945 гъэхэм екIуэкIа Хэку зауэшхуэм ди къэралым ТекIуэныгъэ къызэрыщихьрэ илъэс 75-рэ зэрырикъурщ.
Фэеплъым и илъэсым къриубыдэ Iуэхугъуэ куэд ди хэкум щызэфIахащ дызэрыкI гъэм и кIыхьагъкIэ. ТекIуэныгъэ Иным и махуэшхуэри Iэтауэ дэнэкIи щагъэлъэпIащ, уз зэрыцIалэ лIэужьыгъуэщIэм зэрызиубгъуам щхьэкIэ сакъыныгъэ яхэлъу. Он-лайн щытыкIэм иту дэнэкIи къыщызэрагъэпэщауэ щытащ Уахътыншэ полкым и пэкIури. Къэралпсо мыхьэнэ зиIэ апхуэдэ Iуэхугъуэшхуэм нэмыщI, УФ-м хыхьэ щIыналъэхэм щекIуэкIащ, ноби къыщызэрагъэпэщ Фэеплъым и илъэсыр гъэлъэпIэным хуэгъэпса лэжьыгъэ зэмылIэужьыгъуэхэр. Дапщэщи хуэдэу, абыхэм жыджэру хэтщ ди республикэм и еджапIэ, гъэсапIэ IэнатIэхэр. ТекIуэныгъэ Иныр илъэс 75-рэ зэрырикъум теухуа пшыхьхэр щекIуэкIащ, зэпеуэ зэмылIэужьыгъуэхэр къыщызэрагъэпэщащ абыхэм. А лэжьыгъэхэм ящыщ куэдым къарикIуахэм иджыблагъэ щыхэплъэжащ Трошев Геннадий и цIэр зэрихьэу Налшык дэт курыт школ №11-м.
ЕджапIэм щызэхуахьэсат «Зауэм и лыгъейр зылъэIэса сабиигъуэ» зэпеуэм и унэтIыныгъэ зэмылIэужьыгъуэхэм хэту, ди республикэм и школакIуэхэм Фэеплъым и илъэсым къриубыдэу ягъэзэщIа лэжьыгъэхэр: Хэку зауэшхуэм и илъэсхэм, ТекIуэныгъэ Иным, ветеранхэм, лъэпкъхэм яку дэлъыпхъэ мамырыгъэм, зэныбжьэгъухэм ятеухуа сурэтхэр, сабийхэм я къалэмыпэхэм къапыкIа усэхэр, эссехэр, нэгъуэщIхэри. Абыхэм набдзэгубдзаплъэу хэплъэжащ зэпеуэм къыхузэрагъэпэща къэпщытакIуэ гупыр. Абы хэтащ «Урысейм и гугъапIэ» урысейпсо бзылъхугъэ зэщIэхъееныгъэм Къэбэрдей-Балъкъэрым щиIэ къудамэм, КъБР-м и Журналистхэм я зэгухьэныгъэм я лIыкIуэхэр, республикэм ГъуазджэхэмкIэ и музейм и лэжьакIуэхэр, егъэджакIуэхэр. Абыхэм ягъэбелджылащ зэпеуэм щытекIуахэри жыджэру хэтахэри.
— Ди гуапэ хъуащ къэралпсо мыхьэнэ зиIэ а Iуэхум ди республикэм щыщ сабий куэд жыджэру зэрыхэтар. НыбжьыщIэхэм я закъуэкъым жэрдэмыр къыддэзыIыгъар — Iуэхум къыхыхьащ адэ-анэхэри. Мы гъэм дызэрыт щытыкIэмрэ егъэджэныгъэм и нэхъыбапIэр зэпэIэщIэу зэрекIуэкIамрэ къэплъытэмэ, нэгъуэщIуи хъунутэкъым, дауи, — жеIэ зэпеуэм и къызэгъэпэщакIуэ гупым я пашэ, КъБР-м и Журналистхэм я зэгухьэныгъэм и унафэщI Шаваевэ Разият. — Лэжьыгъэ хъарзынэ къыщрахьэлIащ зэпеуэм. Абы хэта дэтхэнэ ныбжьыщIэри гулъытэншэу къызэрыдмыгъэнэным дыхущIэкъуащ. ФIыщIэ ин худощI Iуэхум къыхыхьа тхакIуэ цIэрыIуэ Котляров Виктор. Абы и уней тхылъ тедзапIэр къытхуэупсащ сабийхэм тыгъэ яхуэтщIын тхылъхэмкIэ.
Хэкупсэ зэпеуэ иным хэтахэм гуапэу захуигъэзащ «Урысейм и гугъапIэ» урысейпсо бзылъхугъэ зэщIэхъееныгъэм Къэбэрдей-Балъкъэрым щиIэ къудамэм и унафэщI Черновэ Алёнэ. Апхуэдэу текIуахэм ехъуэхъуащ республикэм ГъуазджэхэкIэ и музейм и лэжьакIуэхэр, журналистхэр. ТекIуахэм хуагъэфэщащ щIыхь, фIыщIэ тхылъхэр, саугъэт лъапIэхэр.
ТАМБИЙ Линэ.
